[pic] | AZ EURÓPAI KÖZÖSSÉGEK BIZOTTSÁGA |

Brüsszel, 18.7.2007

COM(2007) 427 végleges

Javaslat:

A TANÁCS HATÁROZATA

az Európai Fejlesztési Alap Bizottsága eljárási szabályzatának elfogadásáról

(előterjesztő: a Bizottság)

INDOKOLÁS

A Cotonouban 2000. június 23-án aláírt és 2005. június 25-én Luxembourgban felülvizsgált AKCS-EK partnerségi megállapodásról szóló belső megállapodás[1] 8. cikkével összhangban a Bizottság keretein belül az Európai Fejlesztési Alap (EFA) azon forrásai vonatkozásában, amelyet a Bizottság kezel, bizottságot hoztak létre.

A belső megállapodás a megerősítési eljárások befejeződését követően lép hatályba. A tagállamok kormányainak a Tanács keretében ülésező képviselői által 2006. július 17-én[2] elfogadott határozata alapján azonban a megállapodás egyes rendelkezéseit, beleértve a 8. cikket (a bizottság létrehozása és működése) is, egy korábbi időponttól ideiglenesen alkalmazzák.

A belső megállapodás 8. cikkének (5) bekezdése rögzíti, hogy a Tanács az EFA-bizottság eljárási szabályzatát egyhangúlag fogadja el.

A Közösségnek ezért el kell fogadnia az EFA-bizottság új eljárási szabályzatát, hogy a bizottság el tudja látni a belső megállapodással rá ruházott feladatokat.

Az EFA-bizottság eljárási szabályzatának tervezete, amely a határozatra vonatkozó javaslat mellékletét képezi, kiigazításra került, az új belső megállapodás vonatkozó rendelkezéseinek figyelembevételével. A tervezet tekintetbe veszi továbbá a Bizottság egyszerűsítési és összehangolási erőfeszítéseinek eredményeit a komitológia területén, és a Bizottság által ennek részeként elfogadott eljárási szabályzat-mintát.

A Bizottság ezért javasolja, hogy a Tanács fogadja el a mellékelt határozatot.

Javaslat:

A TANÁCS HATÁROZATA

az Európai Fejlesztési Alap Bizottsága eljárási szabályzatának elfogadásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az egyrészről az Afrikai, Karibi és Csendes-óceáni Államok Csoportjának tagjai, másrészről az Európai Közösség és tagállamai között Cotonouban 2000. június 23-án aláírt[3]és 2005. június 25-én Luxembourgban módosított[4] partnerségi megállapodásra, (a továbbiakban: a felülvizsgált AKCS-EK partnerségi megállapodás),

tekintettel a tagállamok kormányainak a Tanács keretében ülésező képviselői közötti, a felülvizsgált AKCS-EK partnerségi megállapodással összhangban a 2008–2013 közötti időszakra vonatkozó többéves pénzügyi keret értelmében nyújtandó közösségi támogatás finanszírozásáról, továbbá az EK-Szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodásra[5] (a továbbiakban: belső megállapodás) és különösen annak 8. cikke (5) bekezdésére,

tekintettel az AKCS–EK partnerségi megállapodás alapján létrehozott 10. Európai Fejlesztési Alap (a továbbiakban: 10. EFA) végrehajtásáról szóló .../2007/EK tanácsi rendeletre[6] (a továbbiakban: 10. EFA végrehajtási rendelet), tekintettel a 2007. március 19-i 2007/249/EK tanácsi határozattal[7] módosított, az Európai Közösség, valamint a tengerentúli országok és területek, társulásáról szóló, 2001. november 27-i 2001/822/EK tanácsi határozatra[8] (a továbbiakban: tengerentúli társulási határozat),

tekintettel a Bizottság javaslatára[9],

A KÖVETKEZŐKÉPPEN HATÁROZOTT:

1. cikk

Az Európai Fejlesztési Alap Bizottságának a mellékletben meghatározott eljárási szabályzata elfogadásra kerül.

2. cikk

A belső megállapodás hatályba lépéséig az Európai Fejlesztési Alap Bizottsága eljárási szabályzatát csak a 10. EDF végrehajtási rendelet II. és III. címében, a TOT vonatkozásában pedig a tengerentúli társulási határozat 20. és 24. cikkében említett programozási szükségletekre és az ezzel összefüggő döntéshozatali eljárásokra kell alkalmazni.

3. cikk

Ez a határozat az Európai Közösségek Hivatalos Lapjában történő kihirdetésének napján lép hatályba.

Kelt Brüsszelben, […]-án/-én.

a Tanács részéről

az elnök

MELLÉKLET

Az Európai Fejlesztési Alap Bizottságának ELJÁRÁSI SZABÁLYZATA

1. cikk

Összetétel

Az Európai Fejlesztési Alap Bizottság (a továbbiakban: a bizottság) a tagállamok küldöttségeiből (a továbbiakban: küldöttségek) áll, elnöke a Bizottság képviselője.

A bizottsági tanácskozásokon részt vesz az Európai Beruházási Bank megfigyelője, amennyiben a bankot érintő kérdésről van szó.

A Tanács Főtitkárságának képviselője megfigyelőként vesz részt az üléseken.

2. cikk

Előterjesztés a bizottságnak

1. A bizottság részére az AKCS-EK partnerségi megállapodás alapján létrehozott 10. Európai Fejlesztési Alap végrehajtásáról szóló .../2007/EK tanácsi rendeletben[10] (a továbbiakban: 10. EFA végrehajtási rendelet), és adott esetben a 2007. március 19-i 2007/249/EK tanácsi határozattal[11] módosított, az Európai Közösség, valamint a tengerentúli országok és területek társulásáról szóló, 2001. november 27-i 2001/822/EK tanácsi határozatban (a továbbiakban: tengerentúli társulási határozat) meghatározott esetekben, az ott megállapított eljárás szerint kell előterjesztést tenni. A tengerentúli társulási határozattal ráruházott feladatok vonatkozásában a bizottságot EFA–TOT-bizottságként említik.

2. Az (1) bekezdésben említett előterjesztési eseteken túlmenően:

a) a Bizottság minden ülésen a bizottság elé terjeszti a megelőző időszakban a 10. EFA végrehajtási rendelet 11. cikkének (2) bekezdése és 12. cikke alapján hozott határozatok jegyzékét;

b) a bizottságot a lehető legkorábban tájékoztatni kell az éves cselekvési programok, különleges támogatási programok és különleges intézkedések végrehajtásának olyan lehetséges késedelméről vagy nehézségeiről, amelyek jelentős járulékos kötelezettségvállalást eredményezhetnek, vagy olyan lényegi változások, amelyek nagy valószínűséggel a 10. EFA végrehajtási rendelet rendelkezései alapján kötelező beterjesztéssel járhatnak.

3. cikk

Az ülés összehívása

1. A bizottságot az elnöke hívja össze, vagy saját, vagy legalább 5 tagállam kezdeményezésére.

2. A bizottság összehívható más bizottságokkal történő együttes ülésre is a feladatköreikbe tartozó, közös érdeklődésre számot tartó kérdések megvitatására.

4. cikk

Napirend

1. A napirend tervezetét az elnök állítja össze és a bizottság elé terjeszti.

2. A napirendben meg kell különböztetni:

- azon javasolt intézkedéseket, amelyekről a bizottságot vélemény adására kérik fel összhangban a 10. EFA végrehajtási rendelet 11. cikkének (3) bekezdésében foglalt irányítóbizottsági eljárásokkal;

- az elnök, vagy a bizottság valamely tagjának írásos kérésére a 10. EFA végrehajtási rendelet 11. cikkének (4) és (5) bekezdése alapján a bizottság elé terjesztett egyéb kérdéseket.

3. Bármely küldöttség kérheti, hogy a bizottság valamely kérdést tűzzön napirendre. Ezekre a tárgykörökre vonatkozóan szóban is nyújtható tájékoztatás.

4. A napirendnek tartalmaznia kell az előző ülés jegyzőkönyvének jóváhagyását is.

5. cikk

A bizottság tagjai részére megküldendő dokumentumok

1. Az elnök a titkárságon keresztül kiküldi az ülésre szóló meghívókat, a napirend-tervezetet és azon javasolt intézkedéseket, amelyek a bizottság véleményét igénylik, és bármely más munkaanyagot a bizottság tagjainak, összhangban a 13. cikk (2) bekezdésével, legkésőbb az ülés napját 15 munkanappal megelőzően.

2. Sürgős esetekben és olyan intézkedések esetén, amelyeket haladéktalanul alkalmazni kell, az elnök a bizottság egy tagjának kérésére vagy saját kezdeményezésére az ülést megelőző 5 munkanapra rövidítheti le az (1) bekezdésben megállapított határidőt.

3. Kivételképpen a rendkívüli sürgősség kellően megalapozott eseteiben (pl. súlyos gazdasági, társadalmi és politikai körülmények, a fogadó ország által elszenvedett természeti katasztrófák, humanitárius válság, vagy egyéb hasonló jellegű, nagyon gyors cselekvést igénylő külső körülmények) az elnök a bizottság egy tagjának kérésére vagy saját kezdeményezésére eltérhet az (1) és (2) bekezdésben megállapított határidőktől.

4. E cikk (2) és (3) bekezdése nem alkalmazandó a 10. EFA végrehajtási rendelet 4. és 5. cikkében említett stratégiai dokumentumokra és többéves indikatív programokra, valamint ezek félidős és záró felülvizsgálat eredményeként történő módosítására.

5. Szóbeli eljárásban a bizottság elé terjesztendő javaslatok esetén a küldöttségeknek az ülés időpontja előtt legalább három munkanappal írásban értesíteniük kell a bizottság titkárságát:

- a 4. cikk (1) bekezdésében említettek szerint azon tárgykörökről, amelyekhez alapjában véve elvileg már hozzájárulásukat tudják adni és amelyeket javasolnak – A. napirendi pontként is – (megjegyzésekkel vagy anélkül vagy további információk kérésével), és

- azon tárgykörökről, amelyek álláspontjuk szerint további megvitatást igényelnek és ezért B. napirendi pontként történő felvételüket javasolják.A küldöttségeknek ugyancsak írásban és azonos határidővel kell megfogalmazniuk megjegyzéseiket és további információk iránti kérelmüket.

A Bizottság további információkat nyújt és válaszol minden kérdésre, ha ez lehetséges, még a bizottság ülését megelőzően.

6. cikk

Stratégiai dokumentumok megküldése a Közös Parlamenti Közgyűlésnek

A 10. EFA végrehajtási rendelet 4. cikkének (5) bekezdésével összhangban a bizottság titkársága a stratégiai dokumentumokat a bizottságban résztvevő küldöttségeknek történő megküldéssel egyidejűleg tájékoztatásul megküldi a Közös Parlamenti Közgyűlésnek.

7. cikk

A bizottság véleménye

1. Ha egy kérdést a bizottság elé terjesztenek véleménynyilvánításra, azt a 10. EFA végrehajtási rendelet 11. cikke (3) bekezdésének, illetve a tagállamok kormányainak a Tanács keretében ülésező képviselői közötti, az AKCS-EK partnerségi megállapodással összhangban a 2008–2013 közötti időszakra vonatkozó többéves pénzügyi keret értelmében nyújtandó közösségi támogatás finanszírozásáról és az EK-Szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodás[12] (a továbbiakban: belső megállapodás) 8. cikke (2) és (3) bekezdésének feltételei mellett és az ott meghatározott eljárással összhangban kell megvitatni.

2. Szóbeli eljárás használatakor és az ülés alatt a tervezett intézkedés lényeges megváltoztatása vagy új ténybeli elemekkel történő kiegészítése esetén az elnök saját kezdeményezésére vagy egy tagállam kérésére elhalaszthatja a szavazást egy adott napirendi pontról az ülés végére vagy egy későbbi ülésre.

3. Ha a (2) bekezdésben vázolt helyzetben az elnök a küldöttség(ek) kérése ellenére nem halasztja el a szavazást, a küldöttség(ek) fenntartással élhet(nek), amelyet az ülés napját követő naptól számított három munkanapon belül lehet visszavonni. A határidő elteltekor a bizottság véleményét mint véglegeset kell rögzíteni. A Bizottság értesíti a tagállamokat azon tagállamok végleges álláspontjáról, amelyek küldöttsége a bizottságnál fenntartással élt.

4. Ha egy küldöttség kéri, a szavazás egy kérdésről elhalasztható, amennyiben egy adott napirendi pont anyagait a tagoknak nem küldték meg a 5. cikk (1) és (2) bekezdésében meghatározott időn belül. Ebben az esetben az elnök legfeljebb a következő ülés végéig meghosszabbíthatja a konzultációra rendelkezésre álló időt. Szükség esetén az ezen eljárási szabályzat 9. cikkében előírt írásbeli eljárás alkalmazható.

Mindazonáltal az elnök javaslatára vagy egy bizottsági tag kérésére, a bizottság egyszerű többséggel határozhat úgy, hogy az ügy sürgőssége miatt ezt a pontot a napirenden tartja.

5. Az éves cselekvési programmal összefüggésben bármely küldöttség kérheti egy projektnek vagy programnak az éves cselekvési programból való visszavonását. Ha ezt a kérést – a belső megállapodás 8. cikkének (2) bekezdésével összefüggésben, a 9. cikk (3) bekezdése szerint – a küldöttségek blokkoló kisebbsége támogatja, a Bizottság a 10. EFA végrehajtási rendelet 11. cikkének (3) bekezdésében meghatározott irányítóbizottsági eljárásoknak megfelelően az adott projekt vagy program nélkül fogadja el az éves cselekvési programot. Amennyiben a Bizottság a bizottság küldöttségeinek álláspontjával összhangban nem kívánja folytatni a visszavont projektet vagy programot, az az éves cselekvési programon kívül, finanszírozási javaslatként újra benyújtható a bizottságnak, és ezt követően azt a Bizottság fogadja el a 10. EFA végrehajtási rendelet 11. cikkének (3) bekezdésében meghatározott irányítóbizottsági eljárásoknak megfelelően.

8. cikk

Véleménycsere

1. A 10. EDF végrehajtási rendelet 11. cikkének (4) bekezdésével összhangban a bizottság véleménycserét tart az éves működési felülvizsgálatok és a 10. EDF végrehajtási rendelet 14. cikkének (3) bekezdésében említett éves jelentés általános következtetéseiről. Az egyes küldöttségek szintén véleménycserét kérhetnek a 10. EDF végrehajtási rendelet 15. cikkének (2) bekezdésében említett értékelésekről.

Bármely küldöttség bármikor felkérheti a Bizottságot, hogy tájékoztatást nyújtson a bizottságnak, és véleménycserét tartson a 10. EDF végrehajtási rendelet 11. cikkének (2) bekezdésben leírt feladatokhoz kapcsolódó kérdésekről.

2. A véleménycsere nyomán a küldöttségek ajánlásokat fogalmazhatnak meg, amelyeket a Bizottságnak figyelembe kell vennie. A bizottság jegyzőkönyvének tükröznie kell az egyes fellépéseket. A küldöttségek – a belső megállapodás 8. cikkének (2) bekezdésével összefüggésben, a 8. cikk (3) bekezdése szerinti – minősített többsége által támogatott fellépést ajánlásként kell rögzíteni.

9. cikk

Képviselet és a határozatképesség feltételei

1. Minden küldöttség egy bizottsági tagnak számít. Minden egyes tagállam dönthet a küldöttsége összetételéről, és erről tájékoztatja az elnököt.

2. Az elnök jóváhagyásával a küldöttséget nem kormányzati szakértők kísérhetik az érintett tagállam költségére. Az elnök általi jóváhagyás alapjául a bizottság titkárságának megküldött előzetes írásbeli tájékoztatás szolgál, amelyben a küldött bejelenti, hogy egy adott tárgykörre vonatkozóan szakértői kíséretet igényel. Ha az elnök a szóban forgó ülés kezdete előtt nem kifogásolja egy szakértő részvételét, azt úgy kell tekinteni, mint az engedély megadását.

3. A küldöttségek szükség esetén legfeljebb egy másik tagállam küldöttségét képviselhetik. Az elnököt az a küldöttség értesíti írásban, amelyet képviselnek, legkésőbb az ülés kezdete előtt.

4. A bizottság tanácskozásai érvényességéhez a határozatképesség olyan feltételei szükségesek, amelyek a 10. EFA végrehajtási rendelet 11. cikke (3) bekezdésének megfelelően a minősített többségi vélemény kialakítását lehetővé teszik.

10. cikk

Harmadik felek jelenléte

1. Az elnök saját hatáskörben vagy egy küldöttség kérésére dönthet egyes kérdésekben szakértő meghallgatásáról.

2. E szakértők és a 7. cikk (2) bekezdésében említettek nem lehetnek jelen, és nem vehetnek részt a bizottsági szavazásban.

11. cikk

Írásbeli eljárás

1. Ha a javasolt intézkedések írásbeli eljárásra tartoznak, a küldöttségeknek a javaslat megküldésétől számítva 15 munkanap áll rendelkezésükre álláspontjuk kialakítására. Ha valamely bizottsági küldöttség a levélben megadott határidőre nem nyilvánítja ki álláspontját vagy tartózkodási szándékát, azt úgy kell tekinteni, hogy a határozathoz hallgatólagosan hozzájárult.

Sürgősség vagy rendkívüli sürgősség eseteiben az 5. cikk (2) és (3) bekezdésében megállapított határidőket kell alkalmazni. A Bizottságnak a sürgősség vagy rendkívüli sürgősség esetét írásban megfelelően meg kell indokolnia. A küldöttségek egyetértése csak ennek kifejezett bejelentése esetén állapítható meg. A bejelentés 48 órán belüli meg nem történtét tartózkodásnak kell tekinteni.

2. Ha azonban egy bizottsági tag javasolja, hogy a tervezett intézkedéseket vitassák meg a bizottság ülésén, az írásbeli eljárás ezzel befejeződik, és a javasolt intézkedéseket a bizottság következő ülésére kell áttenni.

3. A Bizottság írásban tájékoztatja a bizottság tagjait az írásbeli eljárás eredményéről, amint elfogadták a kérdéses határozatot.

12. cikk

Titkárság

A bizottság titkárságát a Bizottság biztosítja.

13. cikk

Az ülések jegyzőkönyvei és az azokról készült beszámolók

Minden egyes ülés jegyzőkönyvét az elnök felügyelete mellett kell elkészíteni, és annak tartalmaznia kell a javasolt intézkedésekről kifejtett véleményeket és az ülés során kifejezett álláspontokat. A jegyzőkönyvet 15 napon belül kell a bizottság tagjainak megküldeni.

A küldöttségek a jegyzőkönyvvel kapcsolatos esetleges észrevételeiket írásban küldik meg az elnöknek. Erről a bizottságot tájékoztatni kell; bármiféle véleménykülönbség esetén a javasolt módosítást a bizottságnak kell megvitatnia. Ha továbbra is fennáll a véleménykülönbség, a javasolt módosítást mellékelni kell a jegyzőkönyvhöz.

14. cikk

Jelenléti ív

1. Az elnök minden ülésről jelenléti ívet készít, amely megjelöli azon hatóságokat vagy szerveket, amelyekhez a résztvevők tartoznak. A jelenléti ívet az ülés során kiosztják a résztvevőknek.

2. Minden ülés kezdetekor minden olyan küldöttségnek, amelynek részvétele a bizottság munkájában egy adott napirendi pont tekintetében összeférhetetlenséget jelent, tájékoztatnia kell erről az elnököt. A küldöttségek azon tagjainak, akik nem tartoznak egy adott tagállami hatósághoz vagy szervezethez, alá kell írniuk egy nyilatkozatot, amely kimondja, hogy részvételük nem vet fel semmiféle összeférhetetlenséget.

Ilyen összeférhetetlenség esetén az elnök kérésére az érintett tagnak vissza kell vonulnia, mialatt a kérdéses napirendi ponttal foglalkoznak.

15. cikk

Levelezés

1. A bizottsággal kapcsolatos levelezést a Bizottságnak kell címezni, a bizottság titkárságának figyelmébe.

2. A titkárság útján a küldöttségeknek címzett levelezést a lehető leggyorsabb és megbízhatóbb elektronikus úton az érintett tagállam állandó képviselőjének is meg kell küldeni.

3. Különleges körülményeket kivéve, a Bizottság és a küldöttségek közötti levelezést mindkét irányban a rendelkezésre álló számítógépes eszközökkel kell bonyolítani.

16. cikk

Átláthatóság

1. A bizottság dokumentumaihoz való hozzáférést illetően ugyanazon alapelveket és feltételeket kell alkalmazni, mint a Bizottság esetén. Ha egy tagállamhoz ilyen kérdés érkezik, annak az Európai Parlament, a Tanács és a Bizottság dokumentumaihoz való nyilvános hozzáférésről szóló, 2001. május 30-i 1049/2001/EK európai parlamenti és tanácsi rendelet 5. cikkével összhangban kell eljárnia.

2. A bizottság eljárásai minden részvevő számára bizalmasak.

17. cikk

Folyó kiadások

1. A Bizottság viseli a bizottság folyó kiadásait, beleértve tagállamonként egy résztvevő számára az utazási költségeket.

2. A Bizottság felhatalmazással rendelkezik a 8. cikk (1) bekezdésében említett szakértők szállás- és utazási költségeinek visszatérítésére.

3. A Bizottság a bizottság rendelkezésére bocsátja a munkájához szükséges helyiségeket és anyagi erőforrásokat.[pic][pic][pic]

[1] BELSŐ MEGÁLLAPODÁS a tagállamok kormányainak a Tanács keretében ülésező képviselői között az AKCS–EK partnerségi megállapodással összhangban a 2008–2013 közötti időszakra vonatkozó többéves pénzügyi keret értelmében nyújtandó közösségi támogatás finanszírozásáról és az EK-Szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról (HL L 247., 2006.9.9., 32. o.)

[2] A TAGÁLLAMOK KORMÁNYAINAK A TANÁCS KERETÉBEN ÜLÉSEZŐ KÉPVISELŐI ÁLTAL ELFOGADOTT HATÁROZATA (2006. július 17.) a tagállamok kormányainak a Tanács keretében ülésező képviselői között létrejött, az AKCS–EK partnerségi megállapodással összhangban a 2008–2013 közötti időszakra vonatkozó többéves pénzügyi keret értelmében nyújtandó közösségi támogatás finanszírozásáról és az EK-Szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodás ideiglenes alkalmazásáról (HL L 247., 2006.9.9., 30. o.)

[3] HL L 317., 2000.12.15., 3. o.

[4] HL L 209., 2005.8.11., 27. o.

[5] HL L 247., 2006.9.9, 32. o.

[6]

[7] HL L 109., 2007.4.26., 33. o.

[8] HL L 314., 2001.11.30., 1. o.

[9]

[10]

[11] HL L 109., 2007.4.26., 33. o.

[12] HL L 247., 2006.9.9, 32. o.